Sigaret-smokkelary naby grenspos oopgevlek(Foto: Verskaf) Vermoedelik onwettige sigarette ter waarde van R30 miljoen is die naweek op ŉ plaas tussen Musina en die Beitbrug-grenspos gevind voordat dit na verskillende dele van die land versprei kon word. Vyf verdagtes is gevolglik in hegtenis geneem en sal na verwagting Maandag in die Musina-landdroshof verskyn vir die oortreding van die Doeane- en Aksynswet. Wetstoepassers van die polisie in Limpopo, die weermag én die Valke het Saterdag op die plaas toegeslaan nadat die Valke se eenheid vir ernstige kommersiële misdaad ŉ wenk ontvang het oor onwettige sigarette wat op ŉ plaas versteek word. Die sigarette is glo op die plaas versteek in afwagting om dit na verskillende bestemmings in die land te vervoer. Kapt. Matimba Maluleke, woordvoerder van die Valke, sê die wetstoepassers het met hul aankoms op die plaas op ŉ vragmotor en ŉ trekker met ŉ sleepwa afgekom wat vol vermoedelik onwettige sigarette gelaai was. Die sigarette was met baksteenpalette bedek. (Foto: Verskaf) ŉ Voorlopige ondersoek het gelei tot die opsporing van ŉ bakkie en nog ŉ vragmotor in die omgewing wat ook volgelaai was met vermoedelik onwettige sigarette. Maluleke sê die span het deurnag gespook om beslag te lê op al die sigarette en die verdagtes op te spoor. “Die werk van die span is prysenswaardig,” sê lt.genl. Godfrey Lebeya, die nasionale hoof van die Valke. Lebeya sê voorts die Valke in Limpopo is vasbeslote om die smokkel van onwettige sigarette te beveg en sindikaatbedrywighede hok te slaan.